ระเบียบกระทรวงแรงงานและสวัสดิการสังคมระเบียบกระทรวงแรงงานและสวัสดิการสังคมว่าด้วยกองทุนเพื่อผู้ใช้แรงงานพ.ศ.2539------------- โดยที่คณะรัฐมนตรีเห็นชอบให้จัดตั้งกองทุนเพื่อผู้ใช้แรงงานตามโครงการจัดตั้งกองทุนเพื่อผู้ใช้แรงงานในลักษณะของเงินทุนหมุนเวียนให้ผู้ใช้แรงงานหรือลูกจ้างกู้ผ่านสหกรณ์ออมทรัพย์ในสถานประกอบการและเป็นการส่งเสริมให้ลูกจ้างออมทรัพย์และบรรเทาปัญหาความเดือดร้อนทางการเงิน ดังนั้นเพื่อให้การบริหารงานกองทุนเพื่อผู้ใช้แรงงานเป็นไปด้วยความเรียบร้อยและมีประสิทธิภาพ กระทรวงแรงงานและสวัสดิการสังคมโดยความเห็นชอบของกระทรวงการคลังและสำนักงบประมาณ จึงวางระเบียบไว้ดังต่อไปนี้ ข้อ1 ระเบียบนี้เรียกว่า "ระเบียบกระทรวงแรงงานและสวัสดิการสังคม ว่าด้วยกองทุนเพื่อผู้ใช้แรงงาน พ.ศ. 2539" ข้อ2 ระเบียบนี้ให้ใช้บังคับตั้งแต่วันที่ 16 กรกฎาคม พ.ศ. 2539 เป็นต้นไป หมวด1 ข้อความทั่วไป ------------ ข้อ3 ในระเบียบนี้ "กองทุน"หมายความว่า กองทุนเพื่อผู้ใช้แรงงาน "คณะกรรมการ"หมายความว่า คณะกรรมการกองทุนเพื่อผู้ใช้แรงงาน "สำนักงาน"หมายความว่า สำนักงานกองทุนเพื่อผู้ใช้แรงงาน "สหกรณ์ออมทรัพย์"หมายความว่า สหกรณ์ออมทรัพย์ในสถานประกอบการและให้หมายความรวมถึงสหกรณ์เครดิตยูเนี่ยนของลูกจ้างหรือของนายจ้างร่วมกับลูกจ้างตามกฎหมายว่าด้วยสหกรณ์ "ผู้ใช้แรงงาน"หมายความว่า ลูกจ้างตามกฎหมายว่าด้วยการคุ้มครองแรงงานหรือกฎหมายว่าด้วยการแรงงานสัมพันธ์ "อธิบดี"หมายความว่า อธิบดีกรมสวัสดิการและคุ้มครองแรงงาน "รัฐมนตรี"หมายความว่า รัฐมนตรีว่าการกระทรวงแรงงานและสวัสดิการสังคม ข้อ4 ให้ปลัดกระทรวงแรงงานและสวัสดิการสังคมรักษาการ ให้เป็นไปตามระเบียบนี้ และให้มีอำนาจวางระเบียบตลอดจนออกคำสั่งที่ไม่ขัดหรือแย้งกับระเบียบนี้ได้ตามที่เห็นสมควร หมวด2 กองทุนเพื่อผู้ใช้แรงงาน ------------ ข้อ5 กองทุนมีวัตถุประสงค์เพื่อเป็นทุนหมุนเวียนในการพัฒนารายได้แก่ผู้ใช้แรงงานและเพื่อการออมทรัพย์และปลดเปลื้องหนี้สินของผู้ใช้แรงงานโดยผ่านสหกรณ์ออมทรัพย์ ข้อ6 กองทุน ประกอบด้วย (1)เงินที่ได้รับจากงบประมาณรายจ่ายประจำปี (2)เงินที่ได้รับชำระคืนจากสหกรณ์ออมทรัพย์ (3)เงินที่มีผู้บริจาคให้ (4)ดอกผลของเงินกองทุน (5)เงินรายได้อื่น ๆ นอกเหนือจาก (1) - (4) ข้อ7 เงินกองทุน ให้จ่ายเพื่อกิจการดังต่อไปนี้ (1)จ่ายให้แก่สหกรณ์ออมทรัพย์กู้เพื่อวัตถุประสงค์ตามข้อ 5 (2)ค่าใช้จ่ายในการดำเนินคดี (3)ค่าใช้จ่ายในการบริหารกองทุน และค่าใช้จ่ายอื่นที่เกี่ยวกับหรือเกี่ยวเนื่องกับการจัดกิจการของกองทุน ข้อ8 ให้จัดตั้งสำนักงานกองทุนเพื่อผู้ใช้แรงงานขึ้นในกองสวัสดิการแรงงาน กรมสวัสดิการและคุ้มครองแรงงานกระทรวงแรงงานและสวัสดิการสังคมมีอำนาจหน้าที่ ดังต่อไปนี้ (1)ปฏิบัติงานธุรการของคณะกรรมการ (2)รับคำขอกู้เงินกองทุน (3)ประเมินราคาหลักทรัพย์ที่นำมาค้ำประกัน (4)ตรวจสอบสัญญาและหลักฐานการค้ำประกัน (5)วิเคราะห์และประเมินคำขอกู้ (6)จ่ายเงินกู้ตามที่ผู้มีอำนาจอนุมัติ (7)ติดตามผลการให้กู้ (8)ควบคุมแผนงาน งบประมาณ การเงินและบัญชี (9)ปฏิบัติงานอื่นใดตามที่ระเบียบนี้กำหนดให้เป็นอำนาจหน้าที่ของสำนักงาน หรือตามที่คณะกรรมการมอบหมาย หมวด3 คณะกรรมการ ------------ ข้อ9 ให้มีคณะกรรมการคณะหนึ่งเรียกว่า "คณะกรรมการกองทุนเพื่อผู้ใช้แรงงาน" ซึ่งรัฐมนตรีแต่งตั้งจำนวนไม่เกินสิบห้าคนประกอบด้วย ปลัดกระทรวงแรงงานและสวัสดิการสังคม เป็นประธาน รองปลัดกระทรวงแรงงานและสวัสดิการสังคมเป็นรองประธาน ผู้แทนกระทรวงการคลัง ผู้แทนสำนักงบประมาณผู้แทนสำนักงานประกันสังคม ผู้แทนกรมส่งเสริมสหกรณ์ ผู้แทนฝ่ายลูกจ้างผู้แทนฝ่ายนายจ้างฝ่ายละ 3 คน และผู้ทรงคุณวุฒิอื่น ๆ อธิบดีกรมสวัสดิการและคุ้มครองแรงงาน เป็นกรรมการและเลขานุการผู้อำนวยการกองสวัสดิการแรงงาน เป็นกรรมการและผู้ช่วยเลขานุการ การแต่งตั้งผู้ทรงคุณวุฒิตามวรรคหนึ่งให้รัฐมนตรีแต่งตั้งจากผู้ที่มีความรู้ความเชี่ยวชาญด้านการเงิน การธนาคาร การบัญชี การคลังหรือการสหกรณ์ ข้อ10 ให้คณะกรรมการมีอำนาจหน้าที่ ดังต่อไปนี้ (1)กำหนดนโยบาย กำกับและดูแลการบริหารงานกองทุน (2)อนุมัติเงินกู้ (3)รายงานผลการดำเนินงานให้รัฐมนตรีทราบเป็นประจำทุกหกเดือน (4)ออกระเบียบและข้อบังคับการบริหารงานกองทุน (5)อนุมัติค่าใช้จ่ายเพื่อการบริหารงานสำนักงานตามความจำเป็น (6)วินิจฉัย ชี้ขาดปัญหาในการปฏิบัติตามระเบียบนี้ (7)ปฏิบัติการอื่นตามที่ระเบียบนี้กำหนดให้เป็นอำนาจหน้าที่ของคณะกรรมการหรือตามที่รัฐมนตรีมอบหมาย ข้อ11 คณะกรรมการจะแต่งตั้งคณะอนุกรรมการเพื่อพิจารณาหรือปฏิบัติอย่างใดอย่างหนึ่งตามที่คณะกรรมการมอบหมายก็ได้ การประชุมของคณะอนุกรรมการให้นำข้อ13 มาใช้บังคับโดยอนุโลม ข้อ12 กรรมการซึ่งรัฐมนตรีแต่งตั้งมีวาระอยู่ในตำแหน่งคราวละสามปี กรรมการซึ่งพ้นจากตำแหน่งอาจได้รับแต่งตั้งอีกได้แต่จะแต่งตั้งติดต่อกันเกินสองวาระไม่ได้ นอกจากพ้นตำแหน่งตามวาระกรรมการซึ่งรัฐมนตรีแต่งตั้งพ้นจากตำแหน่งเมื่อ (1)ตาย (2)ลาออก (3)รัฐมนตรีให้ออกตามข้อเสนอของคณะกรรมการซึ่งมีมติอย่างน้อยสองในสามของกรรมการทั้งคณะ (4)เป็นบุคคลล้มละลาย (5)เป็นคนไร้ความสามารถ หรือคนเสมือนไร้ความสามารถ (6)ได้รับโทษจำคุกโดยคำพิพากษาถึงที่สุดให้จำคุก เว้นแต่โทษสำหรับความผิดที่ได้กระทำโดยประมาทหรือความผิดลหุโทษ ในกรณีที่กรรมการซึ่งรัฐมนตรีแต่งตั้งพ้นจากตำแหน่งก่อนวาระให้รัฐมนตรีแต่งตั้งบุคคลในประเภทเดียวกันตามข้อ 9 เป็นกรรมการแทนและให้ผู้ได้รับแต่งตั้งอยู่ในตำแหน่งเท่ากับวาระที่เหลืออยู่ของกรรมการซึ่งตนแทน ในกรณีที่กรรมการซึ่งรัฐมนตรีแต่งตั้งดำรงตำแหน่งครบตามวาระแล้วแต่ยังมิได้มีการแต่งตั้งกรรมการขึ้นใหม่ให้กรรมการที่พ้นจากตำแหน่งตามวาระปฏิบัติหน้าที่ต่อไปพลางก่อนจนกว่ากรรมการที่ได้รับแต่งตั้งใหม่จะเข้ารับหน้าที่แทน ข้อ13 การประชุมของคณะกรรมการต้องมีกรรมการประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม ในการประชุมของคณะกรรมการถ้าประธานกรรมการไม่อยู่ในที่ประชุมหรือไม่อาจปฏิบัติหน้าที่ได้ให้รองประธานกรรมการทำหน้าที่ประธานกรรมการ ถ้าประธานกรรมการหรือรองประธานกรรมการไม่อยู่ในที่ประชุมหรือไม่อาจปฏิบัติหน้าที่ได้ ให้กรรมการซึ่งมาประชุมเลือกกรรมการคนหนึ่งเป็นประธานในที่ประชุม มติในที่ประชุมให้ถือเสียงข้างมากกรรมการคนหนึ่งให้มีเสียงหนึ่งเสียงในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด ในการประชุมของคณะกรรมการถ้ากรรมการผู้ใดมีส่วนได้เสียเป็นการส่วนตัวในเรื่องที่พิจารณา ผู้นั้นไม่มีสิทธิเข้าประชุม หมวด4 หลักเกณฑ์การให้กู้และการชำระหนี้ ------------ ข้อ14 สหกรณ์ออมทรัพย์ที่จะขอกู้เงินกองทุนจะต้องมีระยะเวลาดำเนินการมาแล้วไม่น้อยกว่าหนึ่งปีและหรือมีคุณสมบัติอื่นตามที่คณะกรรมการกำหนด ข้อ15 สหกรณ์ออมทรัพย์ที่ประสงค์จะขอกู้จากกองทุน ให้ดำเนินการดังนี้ (1)สหกรณ์ออมทรัพย์ที่มีที่ตั้งในกรุงเทพมหานคร ให้ยื่นคำขอกู้ตามแบบที่กำหนดต่อสำนักงาน (2)สหกรณ์ออมทรัพย์ที่มีที่ตั้งในส่วนภูมิภาค ให้ยื่นคำขอกู้ตามแบบที่กำหนดต่อสำนักงานสวัสดิการและคุ้มครองแรงงานจังหวัดที่สหกรณ์นั้นตั้งอยู่ ข้อ16 การขอกู้ตามข้อ 15 ให้ยื่นคำขอกู้พร้อมเอกสาร ดังนี้ (1)สำเนาใบสำคัญรับจดทะเบียนสหกรณ์ (2)สำเนาหนังสือวงเงินกู้ยืมประจำปีซึ่งนายทะเบียนสหกรณ์เห็นชอบ (3)สำเนารายงานการประชุมของคณะกรรมการสหกรณ์ออมทรัพย์ที่มีมติอนุมัติให้กู้ตามระเบียบวาระการประชุม (4)โครงการที่ขอกู้ (5)สำเนางบดุลและงบกำไรขาดทุนประจำปีหนึ่งปีที่ล่วงมาแล้ว (6)สำเนางบทดลอง หรือรายงานการเงินเดือนสุดท้ายก่อนยื่นคำขอกู้ (7)สำเนาระเบียบว่าด้วยการให้เงินกู้แก่สมาชิก ข้อ17 การพิจารณาอนุมัติเงินกู้ ให้พิจารณาโดยอาศัยหลักเกณฑ์ ดังนี้ (1)วัตถุประสงค์และความเป็นไปได้ของโครงการที่ขอกู้ (2)ความสามารถในการบริหารจัดการของสหกรณ์ออมทรัพย์ผู้ขอกู้ (3)ความสามารถในการชำระคืนของสหกรณ์ออมทรัพย์ผู้ขอกู้ (4)หลักประกันในการกู้ (5)ทุนเรือนหุ้นของสหกรณ์ออมทรัพย์ผู้ขอกู้ (6)หนี้สินของสหกรณ์ออมทรัพย์ผู้ขอกู้ ข้อ18 ในการพิจารณาให้กู้ ให้มีหลักประกันอย่างหนึ่งหรือหลายอย่างดังนี้ (1)คณะกรรมการสหกรณ์ออมทรัพย์ทั้งคณะค้ำประกัน (2)ทรัพย์สินค้ำประกัน (3)พันธบัตรรัฐบาลไทยหรือเงินฝากในธนาคารของสหกรณ์ออมทรัพย์ผู้กู้ไม่น้อยกว่าร้อยละยี่สิบของวงเงินกู้โดยนำพันธบัตรหรือบัญชีเงินฝากมาจำนำไว้กับสำนักงาน (4)บุคคลค้ำประกันซึ่งมีคุณสมบัติตามที่คณะกรรมการกำหนด ข้อ18 คณะกรรมการเป็นผู้มีอำนาจอนุมัติเงินกู้ และอาจมอบหมายให้คณะอนุกรรมการพิจารณาเงินกู้กองทุนเพื่อผู้ใช้แรงงานอนุมัติเงินกู้ได้ภายในวงเงินที่คณะกรรมการกำหนด ข้อ20 ก่อนการจ่ายเงินกู้ให้แก่สหกรณ์ออมทรัพย์ ให้สำนักงานจัดการให้สหกรณ์ออมทรัพย์ทำสัญญากู้ตามแบบที่คณะกรรมการกำหนดเป็นหลักฐานทุกราย ให้อธิบดีหรือผู้ซึ่งอธิบดีมอบหมายลงนามในสัญญาในฐานะผู้ให้กู้และให้ผู้แทนสหกรณ์ออมทรัพย์ผู้กู้ซึ่งได้รับมอบอำนาจเป็นผู้ลงนามในฐานะผู้กู้ ข้อ21 เงินกู้ที่ให้สหกรณ์ออมทรัพย์กู้ ให้คิดดอกเบี้ยในอัตราที่คณะกรรมการกำหนด การคิดดอกเบี้ยให้เริ่มนับตั้งแต่วันถัดจากวันที่สหกรณ์ออมทรัพย์รับเงินกู้จนถึงวันที่สำนักงานได้รับชำระหนี้เสร็จสิ้นและให้คิดดอกเบี้ยทบต้นในกรณีที่มีดอกเบี้ยค้างชำระตั้งแต่หนึ่งปีขึ้นไป ให้สหกรณ์ออมทรัพย์ผู้กู้คิดดอกเบี้ยกับสมาชิกที่กู้ในอัตราไม่เกินอัตราที่คณะกรรมการกำหนด ข้อ22 การชำระคืนเงินกู้ให้มีระยะเวลาสูงสุดไม่เกินสามปี โดยชำระเป็นรายเดือน ข้อ23 สหกรณ์ออมทรัพย์ใดไม่ใช้เงินกู้คืนเมื่อถึงกำหนดใช้คืนตามสัญญาจะต้องเสียค่าปรับในอัตราร้อยละห้าต่อปีสำหรับต้นเงินที่ค้างชำระนับตั้งแต่วันถัดจากวันที่ถึงกำหนดชำระจนถึงวันที่สหกรณ์ออมทรัพย์ชำระเสร็จสิ้น ข้อ24 การคิดดอกเบี้ยตามข้อ 21 และค่าปรับตามข้อ 23 ในกรณีที่มีเหตุสุดวิสัยหรือความจำเป็นเกิดขึ้นถ้าเห็นเป็นการสมควรคณะกรรมการอาจพิจารณาให้ระงับการคิดดอกเบี้ยและหรือค่าปรับในระยะเวลาใดเวลาหนึ่งก็ได้หรือผ่อนผันเลื่อนกำหนดเวลาส่งใช้คืนทั้งนี้ ยกเว้นดอกเบี้ยและค่าปรับซึ่งเกิดจากกรณีที่สหกรณ์นำเงินที่ได้จากการกู้ไปใช้ผิดความมุ่งหมายตามที่ระบุในสัญญาและสำนักงานได้เรียกเงินกู้คืน ข้อ25 เมื่อพ้นกำหนดระยะเวลาการใช้คืนตามสัญญา หากสหกรณ์ออมทรัพย์ผู้กู้ไม่ชำระหนี้สินให้เสร็จสิ้นภายในกำหนดหกสิบวันนับแต่วันสิ้นสุดสัญญาให้สำนักงานบอกกล่าวเป็นหนังสือแก่สหกรณ์ออมทรัพย์ผู้กู้ให้ชำระเงินกู้พร้อมดอกเบี้ยและค่าปรับภายในสามสิบวันนับแต่วันที่ได้รับหนังสือบอกกล่าว เมื่อพ้นกำหนดนี้แล้วหากไม่ชำระหนี้ให้สำนักงานดำเนินการตามที่กฎหมายเพื่อบังคับชำระหนี้ต่อไป หมวด5 การเงินและการบัญชี ------------ ข้อ26 ให้สำนักงานเปิดบัญชีเงินฝากไว้ที่กระทรวงการคลัง เรียกว่า "บัญชีกองทุนเพื่อผู้ใช้แรงงาน" ในกรณีที่มีการโอนเงินไปตั้งจ่ายทางสำนักงานคลังจังหวัดให้เปิดบัญชีกองทุนเพื่อผู้ใช้แรงงานไว้ที่สำนักงานคลังจังหวัดเพื่อสำหรับเบิกจ่ายต่อไป ข้อ27 เงินที่ได้รับตามข้อ 6 (2) (3) (4) (5) ให้นำส่งเข้าบัญชีกองทุนภายในวันที่รับเงิน หรืออย่างช้าภายในสามวันทำการถัดไป ข้อ28 ให้สำนักงานจัดทำประมาณการรายรับ รายจ่ายประจำปีของกองทุนเสนอคณะกรรมการ และกระทรวงการคลังพิจารณาอนุมัติ ข้อ29 การจ่ายเงินกองทุน ให้จ่ายเฉพาะรายจ่ายในลักษณะหมวดรายจ่าย ดังต่อไปนี้ (1)ค่าจ้างชั่วคราว (2)ค่าตอบแทน ใช้สอยและวัสดุ (3)ค่าสาธารณูปโภค (4)ค่าครุภัณฑ์ ที่ดินและสิ่งก่อสร้าง (5)รายจ่ายอื่นตามที่กระทรวงการคลังเห็นชอบ ข้อ30 การใช้จ่ายตามข้อ 29 ให้อธิบดีหรือผู้ซึ่งอธิบดีมอบหมายเป็นผู้สั่งจ่ายตามรายการและภายในวงเงินประมาณการรายจ่ายประจำปีที่กระทรวงการคลังอนุมัติ ข้อ31 เพื่อความคล่องตัวในการบริหารงาน ให้มีบัญชีเงินฝากที่ธนาคารพาณิชย์ที่เป็นรัฐวิสาหกิจไว้ใช้จ่ายในกิจการได้ภายในวงเงินและเงื่อนไขที่ได้รับอนุมัติจากกระทรวงการคลัง ข้อ32 เพื่อจัดระบบควบคุมเงินของกองทุน ให้กองทุนจัดให้มีบัญชีดังต่อไปนี้ (1)บัญชีที่ 1 เพื่อรับเงินทั้งปวงของกองทุน (2)บัญชีที่ 2 เพื่อจ่ายเงินกู้ยืมแก่สหกรณ์ออมทรัพย์ (3)บัญชีที่ 3 เพื่อจ่ายเงินที่ใช้ในการดำเนินงานของกองทุน ข้อ33 การบัญชีให้ทำตามระบบบัญชีคู่ตามที่ได้รับความเห็นชอบจากกระทรวงการคลัง ข้อ34 ให้สำนักงานจัดทำรายงานการรับ - จ่ายเงินกองทุนประจำเดือน เสนออธิบดีเพื่อทราบ ข้อ35 การปิดบัญชีให้กระทำปีละครั้งตามปีงบประมาณ และจัดทำงบการเงินพร้อมรายละเอียดประกอบส่งสำนักงานตรวจเงินแผ่นดินตรวจสอบและรับรองภายในหนึ่งร้อยยี่สิบวันนับแต่วันสิ้นปีงบประมาณเมื่อสำนักงานตรวจเงินแผ่นดินตรวจสอบและรับรองแล้วให้ส่งงบการเงินดังกล่าวให้กรมบัญชีกลางและคณะกรรมการเพื่อทราบต่อไป ข้อ36 ผลประโยชน์ที่ได้รับทั้งหมดในปีหนึ่ง ๆ ให้กันไว้ร้อยละยี่สิบตั้งเป็นเงินสำรองหนี้สูญทุกปีจนกว่าจะมีจำนวนสูงเพียงพอตามที่คณะกรรมการเห็นสมควรจึงให้ระงับการสะสมเงินสำรองหนี้สูญได้ส่วนที่เหลือให้จัดสรรไว้ไม่เกินร้อยละยี่สิบเพื่อใช้จ่ายในการบริหารงาน นอกนั้นให้สมทบเข้ากองทุน การตัดจ่ายเงินสำรองหนี้สูญให้กองทุนขอทำความตกลงกับกระทรวงการคลังเป็นกรณี ๆ ไป ข้อ37 ให้หน่วยตรวจสอบภายใน กรมสวัสดิการและคุ้มครองแรงงานตรวจสอบเกี่ยวกับการดำเนินงานการเงินและบัญชีกองทุน การพัสดุแล้วรายงานผลการตรวจสอบให้อธิบดีทราบอย่างน้อยปีละครั้ง หมวด6 เบ็ดเตล็ด ------------ ข้อ38 ให้สำนักงานติดตามประเมินผลว่าสหกรณ์ออมทรัพย์ได้นำเงินกู้ไปใช้ตามวัตถุประสงค์หรือไม่ภายในหนึ่งร้อยยี่สิบวันนับแต่วันที่ได้รับเงินกู้และให้รายงานผลการติดตามประเมินผลให้คณะกรรมการทราบพร้อมทั้งสำเนาแจ้งสำนักงบประมาณและกรมบัญชีกลาง ข้อ39 กองทุนจะยุบเลิกด้วยสาเหตุดังนี้ (1)กองทุนประสบผลล้มเหลวอันเป็นผลเสียต่อทางราชการ (2)หมดความจำเป็นที่จะต้องดำเนินการในรูปแบบของเงินทุนหมุนเวียน ข้อ40 เมื่อยุบเลิกกองทุนแล้ว ให้คณะกรรมการรายงานกระทรวงแรงงานและสวัสดิการสังคมให้ทำการปิดบัญชีและดำเนินการชำระบัญชีและรายงานให้สำนักงบประมาณและกระทรวงการคลังทราบ ข้อ41 ให้มีคณะกรรมการชำระบัญชี ประกอบด้วย ปลัดกระทรวงแรงงานและสวัสดิการสังคม เป็นประธาน ผู้แทนกระทรวงการคลังผู้แทนสำนักงบประมาณ ผู้แทนสำนักงานตรวจเงินแผ่นดินอธิบดีกรมสวัสดิการและคุ้มครองแรงงานเป็นกรรมการ และผู้อำนวยการกองสวัสดิการแรงงาน เป็นกรรมการและเลขานุการ ข้อ42 ในกรณีที่ไม่อาจปฏิบัติตามข้อกำหนดใดในระเบียบนี้ ให้ขอทำความตกลงกับกระทรวงการคลังและหรือสำนักงบประมาณ ข้อ43 วิธีปฏิบัติอื่นใดนอกเหนือจากที่กำหนดไว้แล้วในระเบียบนี้ ให้ปฏิบัติตามระเบียบของทางราชการโดยอนุโลม ประกาศณ วันที่ 16 กรกฏาคม พ.ศ. 2539 ประสงค์ บูรณ์พงศ์ รัฐมนตรีว่าการกระทรวงแรงงานและสวัสดิการสังคม[รก.2542/18ง/19 - 04:03:2542]